CELEX: 32017D0956
Language: hu
Date: 2017-05-29 00:00:00
Title: A Tanács (Euratom) 2017/956 határozata (2017. május 29.) a Közös Kutatóközpont által a 2016–2019-es időszakban a nagyfluxusú reaktorral összefüggésben az Európai Atomenergia-közösség részére végrehajtandó kiegészítő kutatási program elfogadásáról

7.6.2017   
            
            
               HU
            
            
               Az Európai Unió Hivatalos Lapja
            
            
               L 144/23
            
         A TANÁCS (Euratom) 2017/956 HATÁROZATA
   (2017. május 29.)
   a Közös Kutatóközpont által a 2016–2019-es időszakban a nagyfluxusú reaktorral összefüggésben az Európai Atomenergia-közösség részére végrehajtandó kiegészítő kutatási program elfogadásáról
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 7. cikkére,
   tekintettel az Európai Bizottság javaslatára,
   a Tudományos és Műszaki Bizottsággal folytatott konzultációt követően,
   mivel:
   
               (1)
            
            
               Az európai kutatási térség keretében a petteni nagyfluxusú reaktor (a továbbiakban: nagyfluxusú reaktor) eddig is fontos eszköz volt, és egy ideig még az is marad az elméleti és kísérleti anyagtudományra, a nukleáris orvostudományra, valamint az atomreaktorok biztonságára vonatkozó közösségi kutatásokhoz.
            
         
               (2)
            
            
               A nagyfluxusú reaktor üzemeltetését a közelmúltban több egymást követő kiegészítő kutatási program segítette; a legutóbbi ilyen program (1)2015. december 31-én hatályát vesztette.
            
         
               (3)
            
            
               A nagyfluxusú reaktor 2016-ban – amíg a finanszírozó tagállamok által megbízott szervezetek közötti tárgyalások zajlottak – kiegészítő kutatási program nélkül működött. Mivel ezek az erőfeszítések megállapodáshoz vezettek két nemzeti szervezet között, egy új kiegészítő kutatási programra van szükség ahhoz, hogy a nagyfluxusú reaktor részére a továbbiakban is pénzügyi támogatást lehessen nyújtani.
            
         
               (4)
            
            
               A kiegészítő kutatási programok közötti folytonosság biztosítása érdekében e határozatot 2016. január 1-től kell alkalmazni. Lehetővé kell tenni, hogy a 2016–2019-es időszakra vonatkozó, a nagyfluxusú reaktorral kapcsolatos kiegészítő kutatási program keretében befolyó hozzájárulások egy részét a 2016-as évben felmerült kiadások fedezésére lehessen fordítani.
            
         
               (5)
            
            
               Tekintettel arra, hogy az atomreaktorok biztonságára, az egészségügyre (beleértve az orvostudomány területén folytatott kutatásokhoz szükséges orvosi izotópok fejlesztését is), az atommagfúzióra, az alaptudományokra, a szakképzésre, valamint a hulladékgazdálkodásra (beleértve az egyes, Európa számára jelentőséggel bíró uniós reaktorrendszerekben felhasznált nukleáris üzemanyagok viselkedésével összefüggő biztonságot is) vonatkozóan végzett közösségi kutatásokhoz szükség van a nagyfluxusú reaktor által képviselt pótolhatatlan infrastruktúrára, a nagyfluxusú reaktor üzemeltetését a 2016–2019-es időszakra vonatkozó, a nagyfluxusú reaktorral kapcsolatos kiegészítő kutatási program keretében 2019 végéig folytatni kell.
            
         
               (6)
            
            
               Tekintettel arra, hogy a Commissariat à l'énergie atomique et aux énergies alternatives (CEA, Atomenergetikai és alternatív energetikai bizottság) mint Franciaország végrehajtó szerve és az NRG: Nuclear Research and consultancy Group V.O.F. (NRG, Nukleáris kutatási és tanácsadási csoport) mint Hollandia végrehajtó szerve számára különleges jelentőséggel bír a nagyfluxusú reaktor besugárzási képessége, az említett szervezetek megállapodtak arról, hogy teljes egészében ők fogják finanszírozni a 2016–2019-es időszakra vonatkozó, a nagyfluxusú reaktorral kapcsolatos kiegészítő kutatási programot oly módon, hogy pénzügyi hozzájárulásukat címzett bevételként az Európai Unió általános költségvetésébe fizetik be.
            
         
               (7)
            
            
               Az említett hozzájárulások célja a nagyfluxusú reaktor üzemeltetésének finanszírozása egy olyan kutatási program támogatása érdekében, amelynek előfeltétele a nagyfluxusú reaktor normális működése és rendszeres karbantartása. Amennyiben az üzemeltető NRG hivatalos értesítéssel tájékoztatja a holland nemzeti szabályozó hatóságot a nagyfluxusú reaktornak a biztonságos megőrzési állapot kihirdetése előtti végleges leállításáról, a még teljesítendő befizetéseket és a bizottsági fizetési felhívásokat fel kell függeszteni,
            
         ELFOGADTA EZT A HATÁROZATOT:
   1. cikk
   A Tanács a 2016. január 1-jével kezdődő négyéves időszakra elfogadja a nagyfluxusú reaktor üzemeltetésével összefüggő kiegészítő kutatási programot, amelynek céljait az I. melléklet tartalmazza.
   2. cikk
   A program végrehajtásának 30,2 millió EUR összegűre becsült költségét teljes egészében Franciaországnak a CEA-n keresztül és Hollandiának az NRG-n keresztül tett hozzájárulásai finanszírozzák. Ezen összeg bontását a II. melléklet tartalmazza. Ezeket a hozzájárulásokat a 966/2012/EU, Euratom európai parlamenti és tanácsi rendelet (2) 21. cikkének (2) bekezdése értelmében címzett bevételnek kell tekinteni.
   3. cikk
   (1)   A program igazgatása a Bizottság feladata. A Bizottság ebből a célból igénybe veszi a Közös Kutatóközpont szolgálatait.
   (2)   A Bizottság folyamatosan tájékoztatja a Közös Kutatóközpont kormányzótanácsát a program végrehajtásáról.
   4. cikk
   Amennyiben az NRG hivatalos értesítéssel tájékoztatja a holland nemzeti szabályozó hatóságot a nagyfluxusú reaktor végleges leállításáról (a biztonságos megőrzési állapot kihirdetése előtt) a Franciaország által a CEA-n keresztül és a Hollandia által az NRG-n keresztül teljesítendő további befizetésekre vonatkozó kötelezettség és az e határozat alapján tett bizottsági fizetési felhívások felfüggesztésre kerülnek.
   5. cikk
   A Bizottság e határozat végrehajtásáról végleges jelentést nyújt be az Európai Parlamentnek és a Tanácsnak a 2016–2019-es időszakra vonatkozó, a nagyfluxusú reaktorral kapcsolatos kiegészítő kutatási program lejártát követően.
   6. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2016. január 1-jétől kell alkalmazni.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2017. május 29-én
      
         
            a Tanács részéről
         
         
            az elnök
         
         C. CORDONA
      
   
   
      (1)  A Tanács 2012/709/Euratom határozata (2012. november 13.) a Közös Kutatóközpont által a 2012–2015-ös időszakban a nagyfluxusú reaktorral összefüggésben az Európai Atomenergia-közösség részére végrehajtandó kiegészítő kutatási program elfogadásáról (HL L 321., 2012.11.20., 59. o.).
   
      (2)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
   
      I. MELLÉKLET
      TUDOMÁNYOS ÉS MŰSZAKI CÉLKITŰZÉSEK
      A kiegészítő kutatási program fő célkitűzései a következők:
      
                  1.
               
               
                  a nagyfluxusú reaktor biztonságos és megbízható üzemeltetésének biztosítása annak érdekében, hogy kísérleti célokra megfelelő neutronfluxus álljon rendelkezésre;
               
            
                  2.
               
               
                  a nagyfluxusú reaktor hatékony igénybevételének lehetővé tétele a kutatóintézetek számára a következő kutatási területeken: az atomreaktorok biztonságának javítása, egészségügy (beleértve az orvosi izotópok fejlesztését is), atommagfúzió, alaptudományok, szakképzés, valamint hulladékgazdálkodás (beleértve az Európa számára jelentőséggel bíró reaktorrendszerekben felhasznált nukleáris üzemanyagok viselkedésével összefüggő biztonságot is).
               
            
   
      II. MELLÉKLET
      A HOZZÁJÁRULÁSOK BONTÁSA
      A kiegészítő kutatási programhoz Hollandia és Franciaország nyújt hozzájárulást.
      E hozzájárulások a következőképpen oszlanak meg:
      
                   
               
               
                  Franciaország: 1,2 millió EUR
               
            
                   
               
               
                  Hollandia: 29 millió EUR
               
            
                   
               
               
                  Összesen: 30,2 millió EUR.
               
            A hozzájárulásokat az Európai Unió általános költségvetésébe kell befizetni, és ott e program címzett bevételének kell tekinteni. A hozzájáruló tagállamok és a Bizottság által elfogadandó munkaprogramnak megfelelően az e kiegészítő program keretében befizetett hozzájárulások egy részéből fedezhetők a nagyfluxusú reaktor 2016-os évben felmerülő üzemeltetési költségei is.
      A hozzájárulások összege határozott összeg, az üzemeltetési, a karbantartási és a leszerelési költségek tényleges összegétől nem függ.